###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 18/2020. (VI. 24.)** „Önkormányzati feladatellátást szolgáló fejlesztések támogatása” című felhívásra történő pályázat benyújtásának javaslata

**A20 19/2020. (VI. 24.)** „Önkormányzati feladatellátást szolgáló fejlesztések támogatása” című pályázat megvalósítási és finanszírozási ütemtervének javaslata

**A20 20/2020. (VI. 24.)** A Herpály-Team Kft. által végzett távhőszolgáltatási tevékenységről szóló beszámoló

**A20 21/2020. (VI. 24.)** A nem közművel összegyűjtött háztartási szennyvíz begyűjtésére vonatkozó közszolgáltatási szerződés elfogadásának javaslata

**A20 22/2020. (VI. 24.)** Az Önkormányzat 2019. évi költségvetéséről szóló 5/2019. (III.01.) önkormányzati rendelet módosításának javaslata

**A20 23/2020. (VI. 24.)** Berettyóújfalu Város Önkormányzata 2019. évi zárszámadási rendeletének javaslata

**A20 24/2020. (VI. 24.)** A Platinum Hajdú-Bihar Megyei Temetkezési Vállalat 2019. évi temető üzemeltetéséről szóló beszámolója elfogadásának javaslata

**A20 25/2020. (VI. 24.)** A Berettyóújfalui Csatornamű Társulat végelszámolása után fennmaradó, Fundamenta-Lakáskassza Zrt-nél megkötött lakástakarékpénztári szerződések megszüntetésének javaslata

**A20 26/2020. (VI. 24.)** A 2019. évi belső ellenőrzési jelentés elfogadásának javaslata

**A20 27/2020. (VI. 24.)** Az Önkormányzat 2020. évi II. félévi munkaterve elfogadásának javaslata

**A20 28/2020. (VI. 24.)** A Berettyóújfalu, Vágóhíd u. 2041. hrsz-ú zsidó temető felújítását célzó pályázat benyújtásának javaslata

**A20 29/2020. (VI. 24.)** A Berettyóújfalu, Vágóhíd u. 2041. hrsz-ú zsidó temető fenntartásának, gondozásának javaslata

**A20 30/2020. (VI. 24.)** A Közbeszerzési Szabályzat módosításának javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2020. június 24-én megtartott Pénzügyi Bizottsági ülésen.

**Jelen vannak:**

**Pénzügyi Bizottság részéről:**

 Dr. Zákány Zsolt bizottsági elnök

 Nagy István bizottsági tag

 Csarkó Imre bizottsági tag

 Gógán Péterné bizottsági tag

 Lencsésné Gál Mária bizottsági tag

**Berettyóújfalui Polgármesteri Hivatal részéről:**

Muraközi István polgármester

 Dr. Körtvélyesi Viktor jegyző

 Dézsi Ferencné pénzügyi irodavezető

 Mile Sándor jegyzőkönyvvezető

**Meghívottak:**

Tóth Klára intézményvezető, Vass Jenő Óvoda és Bölcsőde

Tóth Imre HBVSZ Zrt. képviseletében

Bondár Sándor ügyvezető, Herpály-Team Kft.

Vincze Marianna könyvelő, Herpály-Team Kft.

 Kusai Tamás könyvvizsgáló

A Pénzügyi Bizottság ülésének levezető elnöke Dr. Zákány Zsolt volt. A levezető elnök köszöntötte a jelenlévőket, majd elmondta, hogy a Pénzügyi Bizottság 5 fővel van jelen, így határozatképes. Ezt követően elmondta, hogy két meghívó került kiküldésre a Bizottság tagjainak részére, melyeken összesen 11 napirendi pont szerepel. A levezető elnök a napirend tervezetét szavazásra bocsátotta, melyet a Pénzügyi Bizottság tagjai 5 igennel egyhangúan támogattak.

Az ülés kezdete: 1602

**Az ülés napirendje:**

1./ Előterjesztés az Önkormányzat 2019. évi költségvetéséről szóló 5/2019. (III.01.) önkormányzati rendelet módosítására (2.)

**Előterjesztő:** Muraközi István polgármester

2./ Előterjesztés Berettyóújfalu Város Önkormányzata 2019. évi zárszámadási rendeletének elfogadására (3.)

**Előterjesztő:** Muraközi István polgármester

3./ Beszámoló a Platinum Hajdú-Bihar Megyei Temetkezési Vállalat 2019. évi temető üzemeltetéséről (4.)

**Előterjesztő:** Muraközi István polgármester

4./ Előterjesztés „Önkormányzati feladatellátást szolgáló fejlesztések támogatása” című felhívásra történő pályázat benyújtására (7.)

**Előterjesztő:** Muraközi István polgármester

5./ Előterjesztés a Herpály-Team Kft. által végzett távhőszolgáltatási tevékenységről (8.)

**Előterjesztő:** Muraközi István polgármester

6./ Előterjesztés a nem közművel összegyűjtött háztartási szennyvíz begyűjtésére vonatkozó közszolgáltatási szerződés elfogadásáról (9.)

 **Előterjesztő:** Muraközi István polgármester

7./ Előterjesztés a Berettyóújfalui Csatornamű Társulat végelszámolása után fennmaradó, Fundamenta-Lakáskassza Zrt-nél megkötött lakástakarékpénztári szerződések megszüntetéséről (10.)

**Előterjesztő:** Muraközi István polgármester

8./ Előterjesztés a 2019. évi belső ellenőrzési jelentés elfogadására (11.)

**Előterjesztő:** Dr. Körtvélyesi Viktor jegyző

9./     Előterjesztés az Önkormányzat 2020. évi II. félévi munkatervének elfogadására (12.)

**Előterjesztő:** Muraközi István polgármester

10./ Előterjesztés a Berettyóújfalu, Vágóhíd u. 2041. hrsz-ú zsidó temető felújítását célzó pályázat benyújtására (14.)

 **Előterjesztő:** Muraközi István polgármester

11./ Előterjesztés a Közbeszerzési Szabályzat módosítására (15.)

**Előterjesztő:** Muraközi István polgármester

**1. Napirend:** Előterjesztés „Önkormányzati feladatellátást szolgáló fejlesztések támogatása” című felhívásra történő pályázat benyújtására

**Muraközi István polgármester** szóbeli kiegészítésében elmondta, hogy minden évben kiírja ezt a pályázatot a Belügyminisztérium, melynek keretében hazai forrásból kötelező önkormányzati feladatok ellátását szolgáló intézmények, utak felújítására lehet pályázni. A támogatás maximuma pályázatonként 30 millió forint. A pályázat keretében önkormányzati fenntartású utak felújítására is lehet pályázni, azonban csak meglévő aszfaltos utak felújítására, tehát a pályázati forrásból utakat aszfaltozni nem lehet. A pályázatból a Rákóczi Óvoda energetikai felújítását szeretnék megvalósítani. A pályázatnak a TOP-os pályázatokhoz képest jócskán van önereje, ami ebben az esetben 25%. Kérte a Bizottság tagjait, hogy támogassák a pályázat benyújtását.

**Tóth Klára** **intézményvezető** szóban hozzátette, hogy a pályázat keretében lehetőségük lenne arra, hogy egy újabb épületük megújuljon. A Rákóczi Óvoda esetében az energetikai felújítás nagyon fontos lenne, ezért nagyon örülne neki, ha ez a pályázat nyerne.

**Dr. Zákány Zsolt képviselő** kérdést tett fel arra vonatkozóan, hogy a pályázat keretében csak a nyílászárók cseréje és az épület utólagos hőszigetelése valósulna meg? Semmi más nem fér bele?

**Muraközi István polgármester** válaszában elmondta, hogy az épület nagysága miatt nem hiszi, hogy a nyílászárók cseréjén és a hőszigetelésen kívül más beleférne a pályázatba.

**Dr. Zákány Zsolt képviselő** hozzátette, hogy mindenki tudja, hogy az az Óvoda nagyon lerobbant állapotban van, a tető is nagyon rossz, illetve van az a burkolt csatornarész, ami véleménye szerint balesetveszélyes.

**Muraközi István polgármester** elmondta, hogy a támogatás maximum 30 millió forint, ha nyer a pályázat, akkor ebből a lehető legtöbbet szeretnék kihozni.

**Tóth Klára intézményvezető** hozzátette, hogy a felújítás során az a korhadt fa rész leszedésre kerülne.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**18/2020. (VI. 24.) Pénzügyi Bizottsági Határozat**

 A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete támogatja az „Önkormányzati feladatellátást szolgáló fejlesztések támogatása” elnevezésű pályázati felhívásra támogatási kérelem benyújtását a Vass Jenő Óvoda és Bölcsőde – Rákóczi Tagóvoda, 4100 Berettyóújfalu, Rákóczi u. 25. (3558 hrsz) alatti ingatlanon megvalósuló fejlesztéshez a következő finanszírozási feltételekkel:

|  |  |
| --- | --- |
| Teljes költség  | 40 000 000 Ft |
| Támogatási összeg (75 %) | 30 000 000 Ft |
| Önkormányzati önerő (25 %) | 10 000 000 Ft |

A 10 000 000 Ft önrészt Berettyóújfalu Város Önkormányzata pályázati nyertessége esetén a 2021. évi költségvetés terhére biztosítja, támogatja és a Képviselő-testületnek elfogadásra javasolja.

**Határidő:** 2020. június 25.

 **Felelős:** Dr. Zákány Zsolt elnök

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**19/2020. (VI. 24.) Pénzügyi Bizottsági Határozat**

 A Pénzügyi Bizottság az „Önkormányzati feladatellátást szolgáló fejlesztések támogatása” című felhívás keretében benyújtott támogatási kérelemhez kapcsolódó megvalósítási és finanszírozási ütemterv elfogadását a következő finanszírozási feltételekkel támogatja és a Képviselő-testületnek elfogadásra javasolja:



**Határidő:** 2020. június 25.

 **Felelős:** Dr. Zákány Zsolt elnök

**2. Napirend:** Előterjesztés a Herpály-Team Kft. által végzett távhőszolgáltatási tevékenységről

**Bondár Sándor ügyvezető** kiegészítésében elmondta, hogy néha 1-1 áramszünet miatt merült fel nagyobb probléma, amikor nem tudták a szolgáltatást megfelelően biztosítani, illetve volt egy nagyobb csőtörésük a Bessenyei lakótelepen, amit télen csak ideiglenesen tudtak helyreállítani. A jelenlegi csapadékosabb időjárás miatt ezt még mindig nem tudták teljesen megoldani, de ha javul az idő, akkor orvosolják a problémát.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**20/2020. (VI. 24.) Pénzügyi Bizottsági Határozat**

 A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a Berettyóújfalu Város Önkormányzata és a Herpály-Team Kft. közötti távhőellátási tevékenység mérésének kritériumrendszeréről szóló megállapodás alapján a Herpály-Team Kft. által benyújtott, 2019. évre vonatkozó adatokat tartalmazó beszámolót elfogadja, támogatja és a Képviselő-testületnek elfogadásra javasolja.

**Határidő:** 2020. június 25.

 **Felelős:** Dr. Zákány Zsolt elnök

**3. Napirend:** Előterjesztés a nem közművel összegyűjtött háztartási szennyvíz begyűjtésére vonatkozó közszolgáltatási szerződés elfogadásáról

**Dr. Zákány Zsolt képviselő** kérdést tett fel arra vonatkozóan, hogy ez körülbelül mekkora volumen a városban?

**Bondár Sándor ügyvezető** válaszában elmondta, hogy a tavalyi évben 6 lakossági ingatlan esetében végeztek ilyen szolgáltatást.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**21/2020. (VI. 24.) Pénzügyi Bizottsági Határozat**

 A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a Hajdúkerületi és Bihari Víziközmű Szolgáltató Zrt-t jelöli ki a nem közművel összegyűjtött háztartási szennyvíz begyűjtésére vonatkozó közszolgáltatás ellátására. A Képviselő-testület a közszolgáltatási szerződést elfogadja és megbízza Muraközi István polgármestert a szerződés aláírására, támogatja és a Képviselő-testületnek elfogadásra javasolja.

**Határidő:** 2020. június 25.

 **Felelős:** Dr. Zákány Zsolt elnök

**4. Napirend:** Előterjesztés az Önkormányzat 2019. évi költségvetéséről szóló 5/2019. (III.01.) önkormányzati rendelet módosítására

**Dézsi Ferencné pénzügyi irodavezető** szóbeli kiegészítésében elmondta, hogy a 2019. évi költségvetést a zárszámadás tárgyalása előtt még egyszer módosítani szükséges. A költségvetés módosításával a befolyt támogatások előirányzatai emelésre kerültek, illetve a be nem folyt, elsősorban pályázatokhoz köthető bevételek és kiadások előirányzatai pedig visszavonásra kerültek.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**22/2020. (VI. 24.) Pénzügyi Bizottsági Határozat**

 A Pénzügyi Bizottság az Önkormányzat 2019. évi költségvetéséről szóló 5/2019. (III.01.) önkormányzati rendelet módosítását támogatja és a Képviselő-testületnek elfogadásra javasolja.

**Határidő:** 2020. június 25.

 **Felelős:** Dr. Zákány Zsolt elnök

**5. Napirend:** Előterjesztés Berettyóújfalu Város Önkormányzata 2019. évi zárszámadási rendeletének elfogadására

**Dézsi Ferencné pénzügyi irodavezető** szóban elmondta, hogy a zárszámadás mutatja be az Önkormányzat 2019. évi gazdálkodását. Az előterjesztésben több grafikonnal és táblázattal igyekeztek bemutatni az Önkormányzat gazdálkodását. A 4. és a 10. oldalon található diagrammokból látható, hogy az Önkormányzat költségvetése nagyrészt működési jellegű. A bevételek önkormányzati szinten közel 100%-ban teljesültek. Az iparűzési adó mértéke érvek óta emelkedő tendenciát mutat, ebből az adónemből közel 800 millió forint bevétele származott a városnak a tavalyi évben. A 2018. évhez viszonyítva 2019-ben 22%-kal több iparűzési adóbevétel folyt be. Külön kiemelendő még a szállítók helyzete. Évek óta elmondhatjuk, hogy 60 napon túli szállítói tartozása nincs az Önkormányzatnak. Az előterjesztés 3. oldalán található diagram szemlélteti a szállítói állomány alakulását. Azokban a hónapokban, amikor a szállítói állomány jelentősen megnövekszik, az szinte minden esetben valamilyen pályázathoz köthető, nem ritkán több tízmilliós számla beérkezését jelenti. Véleménye szerint az Önkormányzat 2019. évi gazdálkodása kiegyensúlyozott volt.

**Dr. Zákány Zsolt képviselő** hozzátette, hogy a 2018. decemberi és a 2019. decemberi szállítói tartozásokat nézve azért látható, hogy az állomány növekedett, tehát a 2020. évet úgy kezdte az Önkormányzat, hogy a szállítói állomány nagyobb volt, mint a 2019. év elején.

**Dézsi Ferencné pénzügyi irodavezető** elmondta, hogy ez így van, a szállítói állomány növekedése nagyrészt a december hónapban beérkezett pályázatos számlák miatt van.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**23/2020. (VI. 24.) Pénzügyi Bizottsági Határozat**

 A Pénzügyi Bizottság Berettyóújfalu Város Önkormányzata 2019. évi zárszámadási rendeletének elfogadását támogatja és a Képviselő-testületnek elfogadásra javasolja.

**Határidő:** 2020. június 25.

 **Felelős:** Dr. Zákány Zsolt elnök

**6. Napirend:** Beszámoló a Platinum Hajdú-Bihar Megyei Temetkezési Vállalat 2019. évi temető üzemeltetéséről

**Muraközi István polgármester** szóbeli kiegészítésében elmondta, hogy a Temetkezési Vállalat vezetője a bizottsági ülésre nem tudott eljönni, viszont a holnapi képviselő-testületi ülésen már jelen lesz, így az esetlegesen felmerülő kérdésekre ott tud majd válaszolni. Az Önkormányzat hosszútávú szerződéssel rendelkezik a Temetkezési Vállalattal, melynek legnagyobb tulajdonosa százalékosan Berettyóújfalu Város Önkormányzata. Egyrészt a temetőknek is tulajdonosa az Önkormányzat, másrészt pedig a cégnek is, így amikor a cég áremelési szándékot jelent be a szolgáltatások vonatkozásában, a cég iránt érzett lojalitás, illetve a településen élők érdekeinek összeütközése végett az Önkormányzat általában ellent áll ezeknek az áremelési szándékoknak. Ez egyrészt megmutatkozik abban, hogy a szolgáltatások árai stagnálnak, másrészt ez óhatatlanul problémát tud okozni a mindennapi működésben. A kötelező minimálbér emelés, vagy a garantált bérminimum emelése miatt egyre feszítettebb, szorosabb a helyzet a cégnél. A cégnél dolgozó emberek nagyon alacsony fizetéssel rendelkeznek. Ezek az emberek egy olyan szolgáltatást végeznek, ahol a szolgáltatást igénybe vevők életük egy nagyon nehéz pillanatában vannak. Ez egy rendkívül nehéz, de ugyanakkor tisztességesen elvégzett munka. Másrészt a temetők rendje és tisztasága, a zöldfelületek karbantartása is nagyon fontos, ez ügyben több jelzés érkezett, biztos benne, hogy ez irányú kérdés a holnapi képviselő-testületi ülésen is fel fog merülni. A Temetkezési Vállalat éveken keresztül saját dolgozóival próbálta ellátni ezt a feladatot. Nagyjából 3 évvel ezelőtt, amikor lehetőség nyílt arra, hogy az Önkormányzatok a temető felületek nagyságának arányában önkormányzati kiegészítést nyújtsanak, a Temetkezési Vállalat külső szolgáltató bevonásával végezte a zöldfelületek karbantartását, mivel a cég erre vonatkozóan humán erőforrással nem rendelkezett. A cég bár sokat költött erre, nem váltotta be a hozzá fűzött reményeket. Ennek okán a városgazdálkodási csoport létszámának növelésével próbálta az Önkormányzat, mint a temetők tulajdonosa ezt a feladatot kiegészíteni. Sajnos ez sem oldotta meg a problémát, amihez hozzájárult a jelenlegi rettentően csapadékos időjárás is. Ezen kívül a közfoglalkoztatásba bevonható személyek száma is jelentősen lecsökkent, viszont az Önkormányzat egyéb közterületeit, útjait is takarítani, tisztítani kellett, ezért ha nem volt elég közfoglalkoztatott, akkor ezeket a feladatokat a városgazdálkodási csoport tagjai végezték. Összesen 9 temető van az Önkormányzat tulajdonában, melyek mindegyikét ugyanúgy gondozni kell. A cég részéről a temetési szolgáltatások kapcsán probléma nincs, a legnagyobb probléma a temetők rendjével van. Úgy gondolja, hogy erre a problémára az Önkormányzatnak és a Temetkezési Vállalatnak közösen kell megoldást találnia. Másik probléma a temetők biztonsága. Mindenki olvashatta, néhány hete egy vandál rongálás történt a Csendes-temetőben. A biztonság növelése érdekében a kamerarendszert lehet bővíteni, de úgy gondolja, hogy ha valaki rossz szándékkal akar bemenni, akkor a kamerák ellenére is be fog menni.

**Dr. Zákány Zsolt képviselő** szóban hozzátette, hogy ezzel kapcsolatban tett fel egy kérdést, mert rengeteg lakossági megkeresés volt ez ügyben. Azt kéri, hogy az ezzel kapcsolatos kérdést polgármester úr és ügyvezető asszony ne a személyüket érő támadásnak vegyék, mert csak egy közösségi véleményt próbált megkérdezni kulturált formában. Való igaz, hogy az időjárás is kedvezőtlen, Berettyóújfalu közterületein is lehet látni, hogy nő a gaz, nem nagyon lehet vele bírni ezzel a személyi állománnyal. A beszámoló kapcsán beszédesnek tartja, hogy a beruházások a 2018. évhez képest felére csökkentek, illetve az üzemeltetésre is jóval kevesebbet fordítottak 2018-hoz képest. Ha figyelembe veszi a béremelésekkel járó plusz kiadásokat, illetve azt is, hogy 2 fővel kevesebb dolgozott 2019-ben mint 2018-ban, akkor valahol mégis megvan az a fejlesztési irány, ahol lehet eredményt elérni. Úgy gondolja, hogy nem várható el, hogy a temető üzemeltetés vagy a rend az jobb legyen, hogyha kevesebbet fordítanak rá. Ugyanez vonatkozik a beruházásra a biztonsággal kapcsolatban. A lakosság felháborodása jogos, ezzel teljesen egyetért.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**24/2020. (VI. 24.) Pénzügyi Bizottsági Határozat**

 A Pénzügyi Bizottság a Platinum Hajdú-Bihar Megyei Temetkezési Vállalat 2019. évre vonatkozó, temetők működtetésével és üzemeltetésével kapcsolatos tevékenységéről szóló beszámolójának elfogadását támogatja és a Képviselő-testületnek elfogadásra javasolja.

**Határidő:** 2020. június 25.

 **Felelős:** Dr. Zákány Zsolt elnök

**7. Napirend:** Előterjesztés a Berettyóújfalui Csatornamű Társulat végelszámolása után fennmaradó, Fundamenta-Lakáskassza Zrt-nél megkötött lakástakarékpénztári szerződések megszüntetéséről

**Dézsi Ferencné pénzügyi irodavezető** kiegészítésében elmondta, hogy a Csatornamű Társulat 2014.10.13-án végelszámolás keretében megszűnt, törvényi jogutódja Berettyóújfalu Város Önkormányzata lett. Berettyóújfalu Város Önkormányzatának, mint a Társulat törvényes jogutódjának most lehetősége nyílik a Fundamenta-Lakáskassza Zrt-nél kiutalással meg nem szűnt engedményezett szerződések megszüntetésére, illetve a záradékolt megtakarítás igénybevételére. Ez az összeg valamivel több, mint 7 millió forint.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**25/2020. (VI. 24.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a Fundamenta-Lakáskassza Zrt-nél kiutalással meg nem szűnt, engedményezett lakástakarékpénztári szerződések megszüntetése érdekében, illetve az Önkormányzat részére a záradékolt 7 066 537 Ft megtakarítás kifizetése céljából az alábbiakról nyilatkozik:

1. A „Berettyóújfalu keleti és Berettyószentmárton I. és II. ütem, Kossuth u. szennyvízelvezetése” című, 0900002/2005/CÉL azonosítószámú beruházás megvalósítása megtörtént.
2. A fennálló követelés (érdekeltségi hozzájárulás megfizetése) esedékes.
3. Berettyóújfalu Város Önkormányzata igazolja, hogy egyéb forrásból a követeléseket az érintett lakosok nem fizették meg.
4. Az örökösödéssel érintett szerződésekkel kapcsolatban Berettyóújfalu Város Önkormányzata elfogadja és kijelenti, hogy a zárolt összeg az elhunyt jogán jóváírt, jogszerűen igényelt állami támogatással kerül kifizetésre. Kijelenti továbbá, hogy az állami támogatással kapcsolatban az örökösök részéről a Fundamenta‐Lakáskassza Zrt. felé benyújtott esetleges reklamációt és igényeket az örökösökkel rendezi.
5. A kifizetések pénzügyi teljesítése Berettyóújfalu Város Önkormányzata 60600242-11111063 számú költségvetési elszámolási számlájára történjen, támogatja és a Képviselő-testületnek elfogadásra javasolja.

**Határidő:** 2020. június 25.

 **Felelős:** Dr. Zákány Zsolt elnök

**8. Napirend:** Előterjesztés a 2019. évi belső ellenőrzési jelentés elfogadására

**Dr. Körtvélyesi Viktor jegyző** szóban hozzátette, hogy a még 2018-ban elfogadott, a 2019. évre vonatkozó belső ellenőrzési terv alapján került sor a Herpály-Team Kft. és a Berépo Kft. felsorolt pontokban meghatározott működésének ellenőrzésére. Ezzel kapcsolatban a belső ellenőr elkészítette a részletes jelentéseket, valamint azt a vezetői összefoglalót, amit tájékoztatásképpen csatoltak az előterjesztéshez.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**26/2020. (VI. 24.) Pénzügyi Bizottsági Határozat**

A Pénzügyi Bizottság az Önkormányzat 2019. évi belső ellenőrzéséről szóló jelentés elfogadását támogatja és a Képviselő-testületnek elfogadásra javasolja.

**Határidő:** 2020. június 25.

 **Felelős:** Dr. Zákány Zsolt elnök

**9. Napirend:** Előterjesztés az Önkormányzat 2020. évi II. félévi munkatervének elfogadására

**Muraközi István polgármester** hozzátette, hogy ha valakinek van bármilyen javaslata, akkor azt be lehet építeni a munkatervbe.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**27/2020. (VI. 24.) Pénzügyi Bizottsági Határozat**

A Pénzügyi Bizottság az Önkormányzat 2020. évi II. félévi munkatervének elfogadását támogatja és a Képviselő-testületnek elfogadásra javasolja.

**Határidő:** 2020. június 25.

 **Felelős:** Dr. Zákány Zsolt elnök

**10. Napirend:** Előterjesztés a Berettyóújfalu, Vágóhíd u. 2041. hrsz-ú zsidó temető felújítását célzó pályázat benyújtására

**Muraközi István polgármester** kiegészítésében elmondta, hogy ez a pályázati lehetőség menet közben érkezett, viszont fontosnak tartották, hogy a képviselő-testület tudja kialakítani az ezzel kapcsolatos véleményét. A pályázat keretében egy 100%-os támogatottságú vissza nem térítendő támogatás lehívására van lehetőség. Két temető van, az egyik a Szabolcska utcán, a másik pedig a Vágóhíd utcán. A Szabolcska utcai temető felújítására nem tud az Önkormányzat pályázni, mert az a Mazsihisz tulajdonában van. Éppen ezért pályázna az Önkormányzat a Vágóhíd utcai temető felújítására.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**28/2020. (VI. 24.) Pénzügyi Bizottsági Határozat**

A Pénzügyi Bizottság határozati javaslatot, mely szerint Berettyóújfalu Város Önkormányzata Képviselő-testülete pályázatot nyújt be a Magyarországi Zsidó Örökség Közalapítvány *„Az európai kulturális örökség részét képező, Magyarország területén található/fellelhető, jelenleg gondozatlan, elenyészőben lévő zsidó sírkertek, sírhelyek rekonstrukciója, továbbá a kulturális örökség megismerésében, védelmében, megőrzésében való minél szélesebb társadalmi részvétel ösztönzése, különös tekintettel a fiatal nemzedék kulturális örökséggel kapcsolatos tudása fejlesztésének elősegítésére”*  tárgyú felhívására. A pályázat keretében támogatást igényel a tulajdonában álló, berettyóújfalui 2041 hrsz.-ú, Vágóhíd utcai temető, a temetőben lévő sírhelyek és sírjelek felújítására, továbbá a vonatkozó örökségvédelmi programok megvalósítására.

A pályázat keretében igényelt összeg 20.000.000 Ft, mely 100%-os intenzitású vissza nem térítendő támogatás, támogatja és a Képviselő-testületnek elfogadásra javasolja.

**Határidő:** 2020. június 25.

 **Felelős:** Dr. Zákány Zsolt elnök

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**29/2020. (VI. 24.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete *„Az európai kulturális örökség részét képező, Magyarország területén található/fellelhető, jelenleg gondozatlan, elenyészőben lévő zsidó sírkertek, sírhelyek rekonstrukciója, továbbá a kulturális örökség megismerésében, védelmében, megőrzésében való minél szélesebb társadalmi részvétel ösztönzése, különös tekintettel a fiatal nemzedék kulturális örökséggel kapcsolatos tudása fejlesztésének elősegítésére”* című pályázati felhívás keretében, mint a temető fekvése szerinti helyi önkormányzat, valamint mint tulajdonos vállalja, hogy minimum 10 éven keresztül ellátja a pályázat keretében nyújtott támogatásból felújításra kerülő berettyóújfalui 2041 hrsz.-ú, Vágóhíd utcai temető fenntartását, gondozását, támogatja és a Képviselő-testületnek elfogadásra javasolja.

**Határidő:** 2020. június 25.

 **Felelős:** Dr. Zákány Zsolt elnök

**11. Napirend:** Előterjesztés a Közbeszerzési Szabályzat módosítására

**Dr. Körtvélyesi Viktor jegyző** szóban hozzátette, hogy egy folyamatban lévő EFOP-os pályázatnál merült fel, hogy a Közbeszerzési Szabályzat bírálóbizottsági tagokra vonatkozó részét ki kellene bővíteni, ugyanis ennél a pályázatnál lesz olyan közbeszerzési elem, amely majd egyfajta külső szakértő bevonását igényli a bírálóbizottság tagjai közé, amely majd megfelelő szakmai szakértelemmel rendelkezik az ajánlatok elbírálására. A közbeszerzési törvény kimondja, hogy a bírálóbizottság tagjai közül jelen kell lennie jogi-, közbeszerzési-, pénzügyi- valamint szakmai szakértelemmel rendelkező személynek is. Általában ezt a szakmai szakértelmet a Polgármesteri Hivatal keretei között biztosítani lehet, azonban ennél az EFOP-os pályázatnál lehetséges, hogy szükség lesz majd külső szakértő bevonására a bírálóbizottság munkájába. Természetesen ez semmiféle anyagi ellenszolgáltatással nem fog majd járni, egyszerűen csak meg kell felelni a közbeszerzési törvény előírásainak.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**30/2020. (VI. 24.) Pénzügyi Bizottsági Határozat**

A Pénzügyi Bizottság határozati javaslatot, mely szerint Berettyóújfalu Város Önkormányzata Képviselő-testülete pályázatot nyújt be a Magyarországi Zsidó Örökség Közalapítvány *„Az európai kulturális örökség részét képező, Magyarország területén található/fellelhető, jelenleg gondozatlan, elenyészőben lévő zsidó sírkertek, sírhelyek rekonstrukciója, továbbá a kulturális örökség megismerésében, védelmében, megőrzésében való minél szélesebb társadalmi részvétel ösztönzése, különös tekintettel a fiatal nemzedék kulturális örökséggel kapcsolatos tudása fejlesztésének elősegítésére”*  tárgyú felhívására. A pályázat keretében támogatást igényel a tulajdonában álló, berettyóújfalui 2041 hrsz.-ú, Vágóhíd utcai temető, a temetőben lévő sírhelyek és sírjelek felújítására, továbbá a vonatkozó örökségvédelmi programok megvalósítására.

A pályázat keretében igényelt összeg 20.000.000 Ft, mely 100%-os intenzitású vissza nem térítendő támogatás, támogatja és a Képviselő-testületnek elfogadásra javasolja.

**Határidő:** 2020. június 25.

 **Felelős:** Dr. Zákány Zsolt elnök

A levezető elnök megköszönte a jelenlévők munkáját és az ülést 16:44 perckor bezárta.

k.m.f.

 Dr. Zákány Zsolt Csarkó Imre

 Pénzügyi Bizottság Elnöke Pénzügyi Bizottság Tagja

Mile Sándor

jegyzőkönyvvezető